
Termografikus képrekonstrukció hibrid tanuló algoritmusok segítségével

A termografikus képrekonstrukció egy gyors módszer különböző anyagokból készült tárgyak, alkatrészek, kábelek stb. roncsolásmentes vizsgálatára. Az eljárás során a tesztelt anyagot valamilyen hőforrás pl. hőlámpák, vagy indukció segítségével felmelegítik, miközben egy infrakamerával mérik a felszíni hőmérséklet változását. A feladat az anyag belső szerkezetének rekonstrukciója a felszíni hőképek alapján. Számos direkt rekonstrukciós módszer létezik, melyek csak a hővezetés fizikai törvényszerűségeit modellezve végzik a rekonstrukciót. A TDK dolgozatban viszont egy új módszer továbbfejlesztésével foglalkozom, melyben a felszíni hőképeket előbb egy lineáris transzformáció segítségével ún. virtuális hullámokká konvertáljuk, amiket már a fotoakusztikus képrekonstrukcióban ismert módszerek segítségével lehet kezelni. Matematikailag a virtuális hullámok előállítása egy rosszul kondicionált lineáris inverz problémaként formalizálható, melybe különböző plusz feltételek is beépíthetők pl. ritkaság, nemnegativitás. A feladatot megoldó iteratív numerikus módszerek (ADMM, FISTA stb.) alacsony jel/zaj arány mellett nem adnak kielégítő eredményt. Ezen a modell alapú és az adatvezérelt rekonstrukciós eljárásokat kombináló hibrid neurális hálók alkalmazásával szeretnénk javítani. A dolgozatban a virtuális hullámok rekonstruálásához a CT képfeldolgozásban már sikerrel alkalmazott FISTA-Net hibrid architektúrát alkalmazzuk, melyben a háló rétegeit a FISTA numerikus módszer iterációs lépéseiből konstruáljuk. Az ehhez hasonló mélyhálók tanításához nagyon sok adatra van szükség, a mérések megvalósítása azonban költséges és időigényes feladat. Ennek kiküszöbölésére létrehoztunk egy adatgenerátort, amely képes különböző méretű és alakú rendellenességeket tartalmazó fizikai fantom képek előállítására. Ennek segítségével a FISTA-Net tanításhoz 100 000 különböző jel/zaj arányú felszíni hőmérséklet képet tartalmazó adathalmazt generáltunk. A betanított modell teljesítményét a legkisebb négyzetes eltérésben mértük, melyben jelentősen sikerült csökkenteni az eddig alkalmazott numerikus megoldók (pl. ADMM) rekonstrukciós hibáját.

